ओडिशा में सड़क हादसों में अब तक 18 हजार से ज्यादा लोगों की मौत, बीते 4 सालों का आंकड़ा सामने आया  
ओडिशा में सड़क हादसों में 18 हजार से ज्यादा लोगों की मौत
 बीते 4 सालों का आंकड़ा सामने आया 
2016 से सितंबर 2019 तक राज्य में 40,852 हादसे हुए
ओडिशा के वाणिज्य एवं परिवहन मंत्री पद्मनाभ बेहरा ने बृहस्पतिवार को राज्य विधानसभा को सूचित किया कि पिछले चार साल में सड़क हादसों में राज्य में 18 हजार से ज्यादा लोगों की मौत हुई है. बेहरा ने एक सवाल के जवाब में बताया कि 2016 से सितंबर 2019 तक राज्य में 40,852 हादसे हुए. इनमें 18,638 लोगों की मौत हो गई. उन्होंने कहा, ‘‘2016 में सड़क हादसों में 4,463 लोगों की जान गयी जबकि 2017 और 2018 में क्रमश: 4,790 और 5,315 लोगों की मौत हुई. सितंबर 2019 तक सड़क हादसों में 4,115 लोगों की मौत के मामले सामने आए.''
परिवहन मंत्री ने कहा कि सुंदरगढ़ जिले में सड़क हादसों में सबसे ज्यादा 313 लोगों की मौत हुई. इसके बाद गंजाम में 301 लोगों की जान गई. हालांकि, मंत्री ने दावा किया कि मोटर वाहन (संशोधन) कानून, 2019 लागू होने के बाद सड़क हादसों की संख्या कम हुई है.